Lotto-baas moet geskors word(Argieffoto: Raymond Joseph/GroundUP) Die Spesiale Ondersoekeenheid (SOE) het aanbeveel dat die beleërde bedryfshoof van die nasionale loterykommissie geskors word – ŉ stap wat die DA verwelkom het. Philemon Letwaba was vroeër 17 maande lank met verlof, teen ŉ koste van R3 miljoen. GroundUp berig die aanbeveling dat Letwaba geskors word, volg net drie maande ná Letwaba se langdurige afwesigheid. Die SOE het glo sekere bewyse aan die kommissie oorhandig met die versoek dat Letwaba hangende ŉ tugverhoor geskors word. Die SOE het sy ondersoek na die kommissie in Februarie verlede jaar van stapel gestuur nadat pres. Cyril Ramaphosa toestemming daarvoor gegee het. ŉ Ouditfirma is ook aangestel om ŉ onafhanklike ondersoek te doen na bewerings dat geld van die lotery wanbestee is. Letwaba is glo ŉ sleutelfiguur in die ondersoek deur ouditfirma Sekela Xabiso (SkX) en GroundUp het berig volgens anonieme bronne is hy eintlik voorlopig geskors sodat hy nie met die ondersoek kan inmeng nie. Letwaba, wat ŉ basiese maandelikse salaris van R265 000 verdien, het in dié tyd tuis gesit. In Julie het hy glo teruggekeer werk toe, al was SkX se ondersoek nog nie afgehandel nie. Letwaba het ná sy terugkeer in ŉ onderhoud met Newzroom Afrika gesê hy is nie geskors nie, maar was met verlof. Mat Cuthbert, die DA se woordvoerder oor handel, nywerheid en mededinging, sê die aanbeveling wat die SOE nou gedoen het dui daarop dat die ondersoek by die loterykommissie byna klaar is. “Die DA sien daarna uit dat die parlementêre komitee op die hoogte van die SOE se ondersoek gebring word sodra dit afgehandel is,” sê hy. “Diegene binne die nasionale loterykommissie of met bande met die kommissie en wat van die armes en kwesbares gesteel het, moet in die hof vir hul hartelose optrede aanspreeklik gehou word.”